Rieber sko var blant Norges aller eldste skofabrikker da produksjonen ble nedlagt, avrundet med to lastebiler med ti-tyve tusen par Rieber-sko til Sovjet. De ankom som planlagt, ble korrekt betalt, og som en fjær i hatten, ikke eneste reklamasjon. Riebers mangeårige ansatte, Per Martens (f. 1912) representerte pelsbransjen under EFTA-forhandlingene. Danmark var forhåndsorientert om mulighetene, og i god tid før de nye tollsatsene ble fastlagt, sikret de seg tollfritt inntak av halvfabrikata til Danmark og tollfri videreforsendelse til andre EFTA-land. Norge og Sverige var ikke orientert om muligheten og måtte betale full toll. Dette utraderte norsk og det meste av svensk pelskonfeksjonsindustri. Praktiseringen av eksporttoll ramte også pels- og skobransjen. Mottok et firma persianerpels til kr 60 pr skinn,og beredet hvert skinn for kr 7, ble eksportavgiften ved tilbakeforsendelse til eieren kr 67. Begrunnelsen var at utenlandske storbedrifter som foredlet kjemikalier i Norge, gikk med på å betale avgift av full verdi, trolig mot at Eksportrådet arbeidet for deres interesser. Dette gikk hardt ut over norske småbedrifter.